ក្រសួង​ការបរទេស៖ វៀតណាម​ព្រម​លុប​ស្រះ​ទឹក​បី​ទុក​ប្រាំ​ចាំ​សម្រេច​ពេល​ក្រោយ
កិច្ច​ប្រជុំ​បិទទ្វារ​រវាង​ ​គណៈកម្មការ​ចម្រុះ​ព្រំដែន​កម្ពុជា​និង​វៀតណាម​រយៈ​ពេល​បីថ្ងៃ​នាទីស្តី​ការ​គណៈរដ្ឋមន្ត្រី​​មិន​មាន​បង្ហាញ​​លទ្ធផល​ជា​ដុំ​​កំភួន​ដល់​សាធារណជន​​ទេ។
ភ្នំពេញ — ភាគីវៀតណាមបានយល់ព្រមក្នុងកិច្ចប្រជុំទ្វេភាគីជាមួយកម្ពុជាថានឹងផ្អាកការសាងសង់ផ្លូវតាមបណ្តោយព្រំដែន ការសាងសង់ប៉ុស្តិ៍យោធា និងលុបស្រះទឹកមួយចំនួន។ នេះបើយោងតាមការឲ្យដឹង របស់ក្រសួងការបរទេសកម្ពុជានាថ្ងៃសុក្រនេះ។ នៅក្នុងសេចក្តីជូនព័ត៌មានដែលផ្ញើជូនអ្នកសារព័ត៌មាននៅថ្ងៃសុក្រនេះបានឲ្យដឹងថា៖ អនុរដ្ឋមន្ត្រីការបរទេសវៀតណាមលោក ស៊ូ ស៊ានសឿន (Xo Xuan Son) ដែលជាសហប្រធាន ក្នុងកិច្ចប្រជុំរយៈពេលបីថ្ងៃ លើកិច្ចការព្រំដែនកម្ពុជាវៀតណាមបានឯកភាពលើកិច្ចការមួយចំនួន ក្រោយពីការលើកឡើងរបស់ លោក ឡុង វិសាលោ រដ្ឋលេខាធិការក្រសួងការបរទេសកម្ពុជា។ ក្នុងនោះភាគីវៀតណាមបានសន្យាថានឹងលុបស្រះទឹក ៣ក្នុងចំនួន៨ដែលកម្ពុជាបានរកឃើញនាពេលថ្មីៗនេះតាមបណ្តោយព្រំដែនខេត្តរតនគិរី ហើយ៥ផ្សេងទៀត ក្រុមបច្ចេកទេសចម្រុះនៃគណៈកម្មការព្រំដែននៃប្រទេសទាំងពីរនឹងចុះទៅត្រួតពិនិត្យតាមភាពជាក់ស្តែងដោយសំអាងថាក្នុងនោះមានស្រះទឹកចំនួន២ជាស្រះចាស់។ ក្នុងលិខិតដដែលក៏បានឲ្យដឹងផងដែរថា លោក ស៊ូ ស៊ានសឿន ក៏បានបញ្ជាក់ថាវៀតណាមបានផ្អាកការសាងសង់ប៉ុស្តិ៍យោធានៅក្បែរព្រំដែនកម្ពុជានាខេត្តកណ្ដាលនិងបញ្ឈប់ការសាងសង់ផ្លូវតាមបណ្តោយព្រំដែន ការសាងសង់នាខេត្តស្វាយរៀង ស្រុកកំពង់រោទិ៍ ដែលជាតំបន់មិនទាន់មានការឯកភាពគ្នានៅឡើយ។ លោក ជុំ សុន្ទរីអ្នកនាំពាក្យ ក្រសួងការបរទេសកម្ពុជាបានឲ្យដឹងថាថាគណៈកម្មការបច្ចេកទេសចម្រុះរបស់ប្រទេសទាំងពីរនឹងធ្វើដំណើរទៅពិនិត្យស្រះទឹកចំនួន៥ដែលមិនទាន់លុបនាពេលឆាប់ៗខាងមុខ។ «បញ្ហាហ្នឹងគឺគេកំពុងតែធ្វើការជាមួយគ្នា។ ទៅហ្នឹងគឺក្រុមការងារចម្រុះទៅពិនិត្យបន្ថែមពីរឿងករណីស្រះព្រោះស្រះហ្នឹងអនុរដ្ឋមន្ត្រីក្រសួងការបរទេសវៀតណាមគាត់ថាគាត់លុបបីហើយ៥ទៀតគឺគាត់សុំឲ្យក្រុមការងារចម្រុះចុះទៅពិនិត្យ។ តាមខ្ញុំដឹងគឺនឹងទៅក្នុងពេលឆាប់ៗនេះឯង»។ លោក ជុំ សុន្ទរីបានឲ្យដឹងផងដែរថា ការលើកឡើងរបស់ លោក ឡុង វិសាលោ គឺដោយសារតែកំណត់ទូតបីលើក របស់ក្រសួងនេះដែលមិនទាន់មានការឆ្លើយតបពីភាគីវៀតណាមនោះ។ ក៏ប៉ុន្តែលោកសុំមិនធ្វើការអត្ថាធិប្បាយរឿងកិច្ចប្រជុំរបស់គណៈកម្មការចម្រុះកិច្ចការព្រំដែនកម្ពុជាវៀតណាម ដែលបញ្ចប់កាលពីថ្ងៃព្រហស្បតិ៍កន្លងទៅដោយថ្លែងថាវាជាកិច្ចការរបស់គណៈកម្មការព្រំដែនកម្ពុជា។ «ក្រសួងការបរទេសយើងក៏មានឯកឧត្តម ឡុង វិសាលោ អញ្ជើញចូលរួមដែរ ហើយឯកឧត្តមឧប (ហោ ណាំហុង) ក៏ឆ្លៀតឱកាសឲ្យ ឯកឧត្តម ឡុង វិសាលោ លើករឿងហ្នឹងក្នុងកិច្ចប្រជុំនឹងលើកជាមួយអនុរដ្ឋមន្ត្រីក្រសួងការបរទេសវៀតណាម ហើយយើងក៏បានទទួលការឆ្លើយតបជាមួយនឹងការតវ៉ា កំណត់ទូតតវ៉ារបស់ក្រសួងការបរទេសទាំងបីហ្នឹង បានជាខាងក្រសួងការបរទេសរៀបចំធ្វើសេចក្តីជូនព័ត៌មានដោយឡែកពាក់ព័ន្ធនឹងកំណត់ទូតទាំងបីហ្នឹងក៏ប៉ុន្តែដល់ពាក់ព័ន្ធជារួមជាមួយនឹងកិច្ចប្រជុំហ្នឹងគឺជាសមត្ថកិច្ចរបស់គណៈកម្មការព្រំដែន»។ កិច្ចប្រជុំបិទទ្វាររវាង គណៈកម្មការចម្រុះព្រំដែនកម្ពុជានិងវៀតណាមរយៈពេលបីថ្ងៃនាទីស្តីការគណៈរដ្ឋមន្ត្រីមិនមានបង្ហាញលទ្ធផលជាដុំកំភួនដល់សាធារណជនទេ ដោយមេដឹកនាំក្រុមចរចានៃប្រទេសទាំងពីរបានចាកចេញពីបន្ទប់ចុះហត្ថលេខាដោយមិនឆ្លើយតបនឹងសំណួររបស់អ្នកសារព័ត៌មាន។ VOA មិនអាចទំនាក់ទំនងសុំការអត្ថាធិប្បាយពី លោក វ៉ា គឹមហុង សហប្រធានគណៈកម្មការចម្រុះកិច្ចការព្រំដែនកម្ពុជាវៀតណាមបានទេនាថ្ងៃសុក្រនេះដោយទូរស័ព្ទរបស់លោកមិនដំណើរការព្រោះលោកបានចេញដំណើរទៅបំពេញបេសកកម្មនៅប្រទេសថៃជាមួយនឹងលោករដ្ឋមន្ត្រីការបរទេសហោ ណាំហុង។ បញ្ហាព្រំដែនកម្ពុជាវៀតណាមបានឡើងកំដៅសារជាថ្មីបន្ទាប់ពីវៀតណាមបានជីកស្រះតាមបណ្តោយព្រំដែនកម្ពុជានាខេត្តរតនគិរីនិងសាងសង់ប៉ុស្តិ៍យោធានៅជាប់ព្រំដែនខេត្តកណ្តាល ដែលជាចំណុចមិនទាន់មានការឯកភាពគ្នានោះ។ កាលពីចុងខែមិថុនាកន្លងទៅ យ៉ាងហោចណាស់មានមនុស្ស១០នាក់បានរងរបួសបន្ទាប់ពីមានការប៉ះទង្គិចគ្នារវាងក្រុមសកម្មជនព្រំដែនដែលដឹកនាំដោយអ្នកតំណាងរាស្រ្តមកពីគណបក្សសង្គ្រោះជាតិដែលបានព្យាយាមទៅពិនិត្យមើលចំណុចព្រំដែន ដែលសង្ស័យថាមានភាពមិនប្រក្រតីនោះ ប៉ុន្តែត្រូវបានរារាំងដោយឆ្មាំព្រំដែននិងពលរដ្ឋវៀតណាមប្រដាប់ដោយអាវុធអាការនិងដំបង៕